A megyeszékhelyt a vasút 1872-ben érte el, amikor a Duna-Dráva Vasút megnyitotta a Zákány-Somogyszob-Kaposvár-Dombóvár vonalát. Egy évvel később a vonal Dombóvártól Bátaszékig bővült, és tíz évvel megelőzte a Budapest-Pécsi fővonal megépülését is. Kaposváron ezt követően még négy helyi érdekű vasút épült, ezek időrendi sorrendben: 1894 Kaposvár-Felsőmocsolád, amelyet később, 1906-ban Siófokig továbbépítettek, 1896 Kaposvár-Fonyód, valamint 1900 Kaposvár-Szigetvár és 1905 Kaposvár-Középrigóc, mely utóbbi kettőt a hetvenes évek végén bezártak. A ma is álló felvételi épület 1898 és 1899 között épült, tervezője a híres Pfaff Ferenc. Az állomásépület típustervnek is minősíthető, a tervezőnek ezt a jól sikerült alkotását még két másik állomáson is felépítették Versecen és Szatmárnémetiben.