Siófok város a Balaton déli partjának egyik legjelentősebb települése. A vasútállomás a Sió-csatornától nem messze található, az állomásépület a Balatonparttal szembeni oldalra épült. Csomóponti állomás, három irányba indulnak innen tovább a vonatok, Budapest és Nagykanizsa irányán túl Kaposvár felé. A Budapest-Nagykanizsa forgalomban közlekedő InterCity vonatok is megállnak itt.

Az eredeti felvételi épületet két évvel a Buda-Nagykanizsa vasútvonal átadását követően, 1863-ban adták át a forgalomnak. Az épület a Déli Vasút szabványterveinek megfelelő, földszintes típusépületnek épült.

A mai felvételi épület már nem az eredeti, azonban szintén nagyon régi, valamikor az 1900-as évek elején épülhetett, mert egy 1904-ből való Siófoki képeslapon Új Indóház felirattal már ezt az épületet látjuk.

Eredeti állapotában 1987-ben felújították az állomásépületet.